Nawalni terug in tronk ná eetstaking | Netwerk24
07 Junie 2021 14:17
Die Russiese opposisieleier, Aleksei Nawalni, is ná 'n maand in 'n tronkhospitaal terug in die tronk waar hy aangehou is voordat hy op 'n eetstaking was.
Aleksei Nawalni in Februarie 2020 tydens 'n betoging in Moskou. Foto: Reuters
Nawalni was in 'n tronk sowat 100 km oos van Moskou toe hy op 31 Maart op 'n eetstaking gegaan het in 'n poging om beter mediese sorg te kry. Toe hy die nodige mediese sorg kry, het hy sy eetstaking op 23 April beëindig.
Nawalni is ná die eetstaking na 'n hospitaal in 'n ander tronk oorgeplaas.
Netwerk24 het vroeër berig Nawalni is in Februarie tronk toe gestuur nadat hy in hegtenis geneem is toe hy na Rusland teruggekeer het. Hy het glo paroolvoorwaardes verbreek, maar dié parool was vir 'n saak in 2014 waarin die Europese hof vir menseregte hom vrygespreek het. Moskou eerbiedig nie dié uitspraak nie.
Die tronkhospitaal, in die IK-3 strafkolonie by die stad Wladimir, 180 km oos van Moskou, waar Aleksei Nawalni ná sy eetstaking behandel is. Foto: Reuters
Die hek van die tronk waar Aleksei Nawalni aangehou word. Dit is in Pokrof, sowat 100 km van Moskou af. Foto: Reuters
Hy het verlede jaar op 'n vlug siek geword, waarna hy vir behandeling na Duitsland geneem is. Dokters sê hy is met 'n senugas vergiftig en die Russiese regering word wyd van die misdaad beskuldig. Die Kremlin ontken dit. – Reuters